Beitski

En beitski er en innfelt planke eller lekte i åpninger i tømmervegger i laftede hus. Beitskier var  nødvendige avstivingselementer i tillegg til dimlinger der tømmerveggen hadde utsparte åpninger til dører og vinduer.

Beitskiene felles vanligvis inn i endeveden der stokkene avsluttes mot dør- og vindusåpninger. Det finnes også eksempler på at veggstokkene ble felt inn i beitskiene, for eksempel i Finnesloftet. I begge tilfeller tappes endene inn i stokkene over og under, og det ble lagt inn sigerom i tappene. Et tømmerhus ble laftet av stokker som ikke var ferdig tørket; derfor vil stokkene krympe i tverrmål når de er ferdig tørket, mens lengden på beitskier og dimlinger forblir uendret. Beitskienes lengde fra tapp til tapp måtte derfor tilpasses tømmerveggen i ferdigtørket tilstand. Ellers ble stokkene hengende på beitskiene, og det ble gliper mellom tømmerstokkene.  

Beitskiene til dørene i loft og andre staslige hus kunne være fint dekorert med utskjæringer, mens beitskiene i enkle uthus ble laget på enkleste vis. De to hovedtypene kalles stolpe- eller stokkbeitski og blindbeitski. 

 Referanser 

 Litteratur 

Kategori:Byggeteknikk i tre